Silja Häusermann
D Silja Häusermann (* 1977 z Lozärn) isch e Schwyzer Bolitologi. Si laitet as Brofässeri dr Lehrstuel fir Schwyzer Bolitik un Verglychendi bolitischi Ekonomy am Inschtitut fir Bolitikwisseschaft (IPZ) vu dr Universitet Züri.

Lääbe un Wirke 
D Silja Häusermann het zwische 1997 un 2001 Bolitikwisseschafte an dr Universitet Gämf studiert. Am Hochschuelinschtitut fir effetligi Verwaltig vu dr Universitet Lausanne het si ne Noodiplomstudium in Public Administration absolviert. Zwische 2000 un 2007 isch si Assischtänti an dr Universitet Lausanne gsii un no an dr Universitet Züri, wu si promoviert woren isch. E Forschigsufenthalt het si ans Government Department vu dr Harvard University z Cambridge (Massachusetts), USA gfiert. 2007 bis 2011 het si as Oberassischtänti am Lehrstuel fir Verglychendi Bolitikwisseschaft vu dr Universitet Züri gforscht. 2011 bis 2012 het d Häusermann as Juniorbrofässeri in Bolitikwisseschaft an dr Universitet Konschtanz glehrt un gforscht. Syt Septämber 2012 isch si Inhaberi vum Lehrstuel fir Schwyzer Bolitik un Verglychendi bolitischi Ekonomy am Inschtitut fir Bolitikwisseschaft (IPZ) vu dr Universitet Züri.

Anne 2018 het si dr UZH-Lehrbryys wäge dr uuszaichnete Qualitet vu ire Lehr gwunne.

Forschigsschwärpinkt 
Forschigsschwärpinkt vu dr Häusermann sin verglychendi Wohlfahrtsstaateforschig, verglychendi bolitischi Ekonomy, Ränte- un Familiebolitik, Barteie- un Verbändsischtem, Bolitikanalyse un Europäisierig/Internationalisierig.

Uusgläseni Schrifte 
 The Politics of Welfare State Reform in Continental Europe: Modernization in Hard Times. Cambridge University Press, Cambridge 2010, ISBN 978-0-521-18368-0.
 Reform Opportunities in a Bismarckian Latecomer: Restructuring the Swiss Welfare State. In: Bruno Palier (Hrsg.): A Long Goodbye to Bismarck? The Politics of Welfare Reform in Continental Europe (= Changing Welfare States Series). Amsterdam University Press, Amsterdam 2010, ISBN 978-90-8964-234-9.
 mit Patrick Emmenegger, Bruno Palier, Martin Seeleib-Kaiser: The Age of Dualization. The Changing Face of Inequality in Deindustrializing Societies. Oxford University Press, Oxford 2012, ISBN 978-1-84545-580-4.
 mit Pablo Beramendi, Herbert Kitschelt, Hanspeter Kriesi: The Politics of Advanced Capitalism. Cambridge University Press, Cambridge 2015, ISBN 978-1-316-16324-5.

Weblink 
 Offiziälli Websyte vu dr Silja Häusermann
 d Silja Häusermann uf dr Websyte vum Inschtitut fir Bolitikwisseschaft Züri
 d Silja Häusermann uf Max Weber Programme Fellows’ Websites
 Welfare states need reinforcement, not reinvention, socialeurope.eu 18th June 2020

Fueßnote 

Politikwüsseschaftler
Hochschuellehrer z Züri
Hochschuellehrer z Konschtanz
Schwiizer
Läbigi Person
Frau